આ કોઈ છે તે પાછા ઘરના જ છે. ગામવાળાઓએ નક્સલીઓને વ્યૂહ ઘડવામાં મદદ કરી. શક્ય છે કે બંદૂકની અણીએ આ કામ કરાવવામાં આવ્યું હોય. કાશ્મીરમાં સ્કૂલના છોકરાઓ તો ઠીક છોકરીઓ પણ પથ્થરફેંકમાં જોડાઈ ગઈ એ હકીકત આશ્ચર્ય કરતાં આઘાતજનક વધારે છે. પાકિસ્તાને રણનીતિ બદલી છે. એ આતંકવાદીઓ સાથે હવે પ્રચારકો-ઉપદેશકો પણ ઘુસાડે છે, જેનું મુખ્ય કામ નવી પેઢીનું બ્રેઇનવૉશ કરવાનું છે. આવા આતંકીઓ વાઇટ કૉલર છે, જેમને ઓળખવા મુશ્કેલ છે. શસ્ત્ર ઉપરાંત શાસ્ત્રો દ્વારા લોકોને ભરમાવવાનો પેઇડ બિઝનેસ ફૂલ્યોફાલ્યો છે. પથ્થર ફેંકનારા તો દેખાઈ જાય, પણ જે તેમના હાથમાં પથ્થર અને પૈસા થમાવે છે એ આકાઓ અદૃશ્ય જ રહે. નક્સલીઓ ગાઢ જંગલોમાં વિખરાઈને ઓઝલ થઈ જાય છે. તેમની પાસે આધુનિક હથિયારો ક્યાંથી આવે છે એ પણ રહસ્ય છે. દેશ હમણાં ભીતરના દુશ્મનોથી જ એટલો ખદબદે છે કે બહારવાળાઓએ આક્રમણ કરવાની જરૂર ન પડે. ઝનૂન સાથે આર્થિક સમીકરણો જોડાયાં છે અને દેશદ્રોહ સાથે ચાલાકી પણ ઉમેરાઈ છે. ભરત ભટ્ટ ‘પવન’ની વાત શતપ્રતિશત સાચી છે...